google/wiki40b huggingface dataset:
Richard Pellengahr

Bakgrunn

Pellegahr var sønn av en jurist som senere ble senatpresident i Kammergericht. I 1902 ble Pellengahr fanejunker i et prøyssisk feltartilleriregiment i Wesel.

Første verdenskrig

Da første verdenskrig brøt ut var han løytnant og hadde stort sett felttjeneste på vestfronten under hele krigen. Han ble tidlig i krigen forfremmet til kaptein, og allerede i oktober 1914 fikk han Jernkorset av første klasse etter slaget ved Marne. Han deltok i en rekke slag, og 7. juli 1918 ble han tildelt ridderkors og sverd av Königlicher Hausorden von Hohenzollern.

Under Weimarrepublikken

Etter krigen ledet han frikorpset Freiwillig-Batteri Pellengahr og var med på å slå ned spartakistene i Ruhr vinteren og våren 1919. Høsten 1920 ble han tatt opp i det nyopprettede Reichswehr og tjenstgjorde ved flere avdelinger, og i seks år lærer i ballistikk ved krigsskolen i Dresden. 1. april 1926 ble han forfremmet til major, 1931 til oberstløytnant og 1. mai 1933 til oberst. Som regimentssjef ble han i 1936 utnevnt til generalmajor. Rett før krigsutbruddet, i august 1939 ble han divisjonssjef for 196. infanteridivisjon.

Andre verdenskrig

Som divisjonssjef ledet Pellengahr den tyske framrykningen gjennom deler av det østlige Norge under det tyske angrepet på Norge i 1940. Han var ansvarlig for framrykningen gjennom Gudbrandsdalen og Østerdalen, og ledet personlig i felt de tyske styrkene i Gudbrandsdalen og fram til Åndalsnes, mens oberst Hermann Fischer ledet de tyske styrkene nordover i Østerdalen  På Lesja skal Pellengahr ha møtt Jonas Lie omkring 30. april da de britiske styrkene rømte mot Åndalsnes mens Jonas Lie gikk til fots i motsetning retning, mot de fremrykkende tyske styrkene. I mai 1940 bodde han først på Åndalsnes (Park Hotell) og flyttet deretter med sin stab inn på Fiva gård i Romsdalen. Fiva hadde lenge tilhørt den rike engelske Davenport-familien. Bildene av den norske og den engelske kongefamilien ble hengende mens Pellengahr brukte Fiva, inventaret på Fiva skal heller ikka ha blitt stjålet eller skadet. Høsten 1940 ble Pellengahr sendt til Nord-Norge.
For sin innsats under felttoget i Norge ble han forfremmet til generalløytnant og tildelt Jernkorsets ridderkors 9. mai 1940. Han var deretter en periode øverstkommanderende for de tyske styrkene i Møre og Romsdal, og det nordlige Oppland, deretter sikre området fra Levanger til Bodø/Fauske. 
1. mars 1941 ble han beordret tilbake til Tyskland og overført til reservestyrkene. 1. juli gikk han ut av aktiv tjeneste og gikk over i en stilling som generaldirektør i en tysk industribedrift. 
Han ble skadet under et bombeangrep på Berlin, og var til behandling for skadene i Karlsbad da krigen sluttet. Han flyktet sterk redusert til en nevø Thüringen rett før Den røde armé okkuperte byen for å unngå sovjetisk krigsfangenskap.

Etter krigen

Pellengahr bodde i Bielefeld med sin hustru etter krigen og var ikke yrkesaktiv. Han døde av lungebetennelse.
Vagnhärad

Vagnhärad er et tettsted i Trosa kommune i Södermanlands län i Södermanland i Sverige. I 2010 hadde tettstedet 3 324 innbyggere.
Pharneuptychia

Utseende

Ganske små, brune sommerfugler med avrundede vinger. De kan minne overflatisk om de eurasiatiske Coenonympha-artene.
Oversiden er brun, ofte med øyeflekker. Undersiden av forvingen kan være gulaktig eller brun, undersiden av bakvingen grå- eller brunaktig. Disse artene har gjerne ikke så tydelige, mørke tverrstreker på undersiden som de aller fleste andre Euptychiina. På undersiden har de flere øyeflekker, flest og størst på bakvingen.

Levevis

Disse sommerfuglene lever i tropisk regnskog og annen skog. De voksne sommerfuglene flyr ikke langt og holder seg inne i skyggen, eller de er aktive i skumringen. Larvene lever på planter i gressfamilien (Poaceae). De voksne sommerfuglene besøker ikke blomster, men suger gjerne til seg væske fra råtnende frukt, sopp og fugleskitt.

Utbredelse

Slekten er utbredt i den østlige delen av Sør-Amerika, fra Venezuela i nord til Argentina i sør.
Joshua King

Klubbkarriere

King fikk sin førstelagsdebut for Manchester United FC den 23. september 2009 i ligacupkampen mot Wolverhampton Wanderers FC. Han ble byttet inn ni minutter før full tid og erstattet matchvinneren Danny Welbeck. King fikk draktnummeret 41 i United.
King var utlånt til Preston North End FC i 2010, men ble hentet tilbake da United-managerens sønn Darren Ferguson ble sparket som Prestons manager.
På høsten 2011 var han på utlån hos den tyske klubben Borussia Mönchengladbach. Han fikk sin debut som innbytter mot VfL Wolfsburg den 19. august 2011. Etter å ha vært skadet i store deler av utlånsperioden ble han sendt tilbake til Manchester ved årskiftet. Den 16. januar 2012 ble King lånt ut til Hull City AFC ut 2011/2012-sesongen.
Den 28. mai 2015 ble King solgt fra Blackburn Rovers FC til nyopprykkede AFC Bournemouth, hvor han skrev under på en treårskontrakt.

Internasjonal karriere

King spilte på Norges U 21-lag i perioden 2011–2013, hvor han noterte seg for ett mål på åtte kamper. Den 16. oktober 2012 scoret han sitt første landslagsmål for herrelandslaget borte mot Kypros.
Taj Mahal Palace & Tower

The Taj Mahal Palace & Tower er et 5-stjernes luksushotell i Taj-hotellkjeden, som ligger i den sydlige del av Mumbai i India, nær den pompøse triumfbue Gateway of India. Hotellet, hvis opprinnelige del er grunnlagt i 1903, er oppført i en arkitektonisk blanding av orientalske, mauriske og italienske (florentinske) stilarter, som har vært med på å gjøre Taj Mahal Palace & Tower i Mumbai til Taj-kjedens flaggskip.
Hotellet omfatter to distinkt adskilte bygninger, oppført i hver sin stil. Det opprinnelige Taj Mahal Hotel er oppført som et overdådig og pompøst bygningsverk mens The Tower umiddelbart østfor på tross av sin større høyde nærmest forekommer å heve seg i ærbødig respekt for den eldre og mere pompøst utsmykkede hovedbygning.
Hotellet, som er oppført av medlemmer av TATA-familien (TATA Group), har i alt 565 værelser som i kraft av hotellets høye standard og eksotiske beliggenhet har huset en lang rekke notabiliteter, deriblant Mick Jagger, Jacques Chirac, Joan Collins, det norske kongepar, Marianne Faithfull, hertugen av Edinburgh, prins Charles, The Beatles, Bill Clinton, og Jacqueline Kennedy Onassis.
Taj Mahal Palace & Tower, som ligger i Colaba-regionen i den sydlige del av Mumbai i det område som betegnes som Mumbais Manhattan, var sammen med den nærliggende Leopold Cafe og Colaba Police Station blant målene for terrorangrepene i Mumbai 26. november 2008. Hotellet blev meget hardt medtatt av terroristenes voldsomme angrep med håndgranater, brannstiftelse, anvendelse av mindre bomber samt gisseltagning og beskytning av gjester og ansatte med automatvåpen (bl.a. AK-47) med mange drepte ofre som den tragiske konsekvens.
VM i fotball for kvinner 2003 kvalifisering

Kvalifiseringen til VM i fotball for kvinner 2003 hadde 99 deltakende land som kjempet om 15 plasser (Kina var garantert plass som opprinnelig vert, enda mesterskapet ble flyttet til USA. USA måtte imidlertid kvalifisere seg). Plassene var fordelt utover verdensdelene slik:
Afrika (CAF): 2 plasser.
Asia (AFC): 2 plasser (en mindre enn i 1999).
Europa (UEFA): 5 plasser (en mindre enn i 1999).
Nord- og Mellom-Amerika og De karibiske øyer (CONCACAF): 2 plasser (en mer enn i 1999).
Sør-Amerika (CONMEBOL): 2 plasser (en mer enn i 1999).
Oseania (OFC): 1 plass.
I tillegg ville lag nummer 4 i Asia spille mot lag nummer 3 i CONCACAF om den siste plassen.

Afrika

De to finalistene i Afrikamesterskapet 2002 kvalifiserte seg til VM. De to finalistene var
 Nigeria og
  Ghana. Dette var Nigerias fjerde og Ghanas andre VM.

Asia

Plassene var forutbestemt å gå til de to beste ikke-forhåndskvalifiserte i Asiamesterskapet i 1997. 
 
 Kina var allerede kvalifisert som opprinnelig vert.
 Nord-Korea var den andre finalisten, og
 Sør-Korea vant bronsefinalen.

Dette var Kinas fjerde, Nord-Koreas andre og Sør-Koreas første VM.

Nord- og Mellomamerika og De karibiske øyer

Vinneren og nummer to i CONCACAFs Nordamerikamesterskap var sikret plass i VM. Nummer tre skulle spille mot nummer fire i AFCs Asiamesterskap. De to beste i Nordamerikamesterskapet ble 
 USA og
 Canada.

Det var USAs fjerde og Canadas tredje VM.

Sør-Amerika

Vinneren av CONMEBOLs Sør-Amerikamesterskap var sikret plass i VM. Nummer to skulle spille mot nummer to i CONCACAFs Nordamerikamesterskap. Vinneren av Sør-Amerikamesterskapet ble 
 Brasil.
 Argentina

Det var Brasils fjerde VM og Argentinas første.

Omspillet

Nummer to i CONCACAFs Nordamerikamesterskap møtte nummer to i AFCs Asiamesterskap til kamp om den siste plassen:
 Japan slo  Mexico 4-2 over to kamper. Det var Japans fjerde VM.
Börsenverein des Deutschen Buchhandels

Börsenverein des Deutschen Buchhandels (norsk: Børsforeningen for den tyske bokhandel eller -bransje) er en medlemsorganisasjon for bokbransjen i Tyskland, med hovedkontor i Frankfurt am Main. Organisasjonen har historiske røtter tilbake til 1825 i Leipzig. Börsenverein organiserer både forlag, grossister, detaljistbokhandlere og antikvariater. Foreningen arrangerer bokmessen i Frankfurt og utdeler De tyske bokhandlernes fredspris.
Börsenverein oppfatter seg som talerør for hele bokbransjen, og arbeider mot det offentlige og overfor politiske organer. Den arbeider for medlemmenes interesser i spørsmål om prisregulering på bøker, en rettferdig opphavsrett og for rettighetene til de små og mellomstore private næringsdrivende, i Tyskland ofte kalt Mittelstand.
Foreningen organiserer ca. 5000 personer og virksomheter i den tyske bokbransjen.

Historie

Börsenverein der Deutschen Buchhändler zu Leipzig ble grunnlagt i 1825, med 101 bokhandlere og forleggere i Leipzig. Navnet ble hentet fra den bokhandlerbørsen (tysk: Börse) som ble grunnlagt i Leipzig i 1792.
Foreningen tok i begynnelsen av 1900-tallet initiativet til etableringen av forløperorganisasjonen til Deutsche Nationalbibliothek.
Etter den andre verdenskrigen ble Leipzig liggende i den sovjetiske okkupasjonssonen, og senere i DDR. I Vest-Tyskland ble det etablert en tilsvarende organisasjon, og denne fikk i 1955 navnet Börsenverein des Deutschen Buchhandels. Etter Tysklands gjenforening, ble Leipziger Börsenverein der Deutschen Buchhändler i 1991, opptatt i Börsenverein der Deutschen Buchhändler.
Ånderdalen nasjonalpark

Geografi, landskap, geologi

Nasjonalparken ligger på den sørlige havldelen av øya Senja i Midt-Troms. Her er spisse fjelltinder, mange innsjøer, elver, myrvidder og urørt urskog. Det er mye god bestand av kystfuru, som er sjelden i så store bestander og var en av årsakene til at vernet ble opprettet. Enkelte av kjempefuruene er over 500 år gamle.
Den representerer et nordnorsk kystlandskap med urskog (furu) i dalen fra Tranøybotn oppover mot Åndervatnet. Lengre opp overtar bjørkeskog og myrområder, fra ca. 100 moh.. I vest og nord er det snaufjell med mye granitt. Det er noen israndavsatte haugmorener og delta av breelver.

Flora og fauna

Det finnes om lag 200 karplantearter i parken, med blant annet rome, korallrot og huldreblom. Vegetasjonen er karrig, fordi granittbunnen gir dårlig jordsmonn og lite fruktbart floragrunnlag. De fattige myrområdene er preget av myrull, starrarter og mose. Rundt myrene kan man støte på svarttopp, myrfiol, jåblom og flekkmarihånd. I fjellet finnes røsslyng, krekling og blåbær, vier og fjellpryd.
Videre finnes ca. 90 fuglearter, flere av dem hekkende (storlom, grågås og sangsvane). Det finnes også storspove, småspove, myrsnipe, trane og horndykker. Blant arter som bestemt ikke hekker her, finner vi sidensvans, trekryper, grønnspett og korsnebb.
I vann og elver finnes røye, laks (sjelden), trepigget stingsild og ørret. Det er også en fast stamme av elg, som vandret inn her på 1940-årene. Andre dyrearter er rødrev, hare, røyskatt og oter.

Kulturminner

Det har antakelig ikke vært fast bosetning i Ånderdalen og naturen er i betydelig grad urørt. Før 1600 var det sjøsamer på Senja, og de har trolig jaktet og fisket i Ånderdalene. Det finnes bevart noen samiske kulturminner.

Forvaltning og bruk av området

Ånderdalen er mye brukt til friluftsliv. Det er svært lite tilrettelegging. Samiske kultur- og naturbruksområder er bevart, og det er tillatt med vedsanking for disse formålene.
Området er en del av tamreinbeitet (Sør-Senja reinbeitedistrikt).
Plateumaris rustica

Utseende

Plateumaris rustica er mellom 5-10 mm lang. Kroppen er langsmal og ikke så oval som bladbillene ofte er.  Den er svakt metallisk farget i ulike nyanser av grønt, messing- og bronsefarge.  Bakkroppen smalner bakover. Hodet er fremover-rettet. Både antennene og beina er rødlige.
Mange av artene i slekten Plateumaris,  er svært like hverandre og sikker artsbestemmelse kan bare skje ved undersøkelse av genitaliene.

Levevis

Både larvene og de voksne (imago) billene finnes nær ferskvann hvor de lever av å spise blad på næringsplanten. Larvene lever under vannoverflaten. De voksne er særlig aktive i solskinn.
Plateumaris rustica tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Komotini gasskraftverk

Komotini gasskraftverk er et moderne gasskraftverk i byen Komotini i regionen Thrakia, i det nordlige Hellas. Det har en installert produksjonskapasitet på 500 MW fordelt på 1 blokker / 2+1 turbiner. Operatør er Public Power Corp. 
Anlegget ble utbygd fra omkring 2000 til 2002. Brenselstypen er naturgass og teknologien er levert av Alstom. 
De totale CO2-utslippene i 2008 var ca. 1 222 400 tonn, mens det samme årets kvote var 0,741 mill tonn.
Gustav Bauers regjering

Regjeringen Gustav Bauer var en koalisjonsregjering under Weimarrepublikken i Tyskland, fra 21. juni 1919 til 27. mars 1920. Den avløste regjeringen Scheidemann som ikke ville akseptere Versaillestraktaten. Etter DDPs inntreden i regjeringen i oktober 1919, var den støttet på den såkalte Weimarkoalisjonen. Regjeringen Bauer gikk selv av etter Kapp-kuppet, og ble avløst av regjeringen Müller I.
Simon Flem Devold

Forfatter og skribent

Devold er kanskje best kjent som representant og forsvarer for barna, blant annet gjennom sin faste spalte i Aftenposten, «På skråss».
Devold bokdebuterte med Gutta og jeg i 1973, en samling portretter av byoriginaler. Han har i alt skrevet 17 bøker, likelig fordelt mellom bøker om barns livsforståelse og rettigheter, og bøker om byoriginaler. Hans kanskje mest kjente bok, Morten, 11 år, er oversatt til blant annet svensk, tysk, nederlandsk og japansk.
Han arbeidet også som journalist i Sunnmørsposten, der han særlig gjorde seg bemerket med sin skarpe penn – og figuren Maskemakk, som figurerte i Sunnmørsposten på 1970-tallet og var kjent for sin eiendommelige engelsk: «The fast-window went on reason» (Hurtigruta gikk på grunn).

Musikeren

Devold ledet som musiker S.F.D. Kvartett, og de siste årene samarbeidet han mye med Tord Gustavsen. Devolds kvartet spilte swing-jazz à la Benny Goodman, og var fra midten av 1950-årene en av de mest kjente jazzgrupper i Norge, spesielt innen sin sjanger. Kvartetten besto opprinnelig av Devold (klarinett og saxofon), Ivar Skuseth (vibrafon), Kåre Halvorsen (piano) og Leif Hessen (trommer). Kvartetten ble fra tid til annen utvidet til kvintett med gitar som tilleggsintrument.
Devold bidro på Turid Lisbeth Nygårds barnejazzplate Trollhalen (Musico, 2001). Med Marit Carlsen ga han ut Swingende barnetro (KKV, 1989). Med Jon Kirkebø Rosslund og Pål Are Bakksjø holdt han jazzbarnehage på Hemnesjazz (1999).

Barn av Jorden

Devold fikk i 1987 idéen om at Nordkapp kunne benyttes til noe med positiv betydning langt utover Norges grenser. I samarbeid med blant annet Nordkapps Vel ble sju barn fra ulike kanter av verden samlet på Nordkapp. Herav kommer navnet Barn av Jorden. Prosjektet er omdannet til en pris som blir gitt en person eller et prosjekt som har vist omsorg og evne til å hjelpe nødlidende barn. Barn av Jordens Pris er på 100 000 kroner, og deles ut hvert år i juni på Nordkapp.
Nijmegen

Den andre verdenskrig

22. februar 1944 fikk Nijmegen store skader under et alliert bombardement som ble utført av 16 amerikanske bombefly. Bombene var egentlig ment for en tysk by. Man formoder at Nijmegen ble forvekslet med byen Kleve, som også ligger ved en elv og har et markant kirketårn. Ved bombardementet ble nesten hele den gamle bydelen ødelagt og nesten 800 mennesker omkom. 
I september 1944 var det heftige kamper i Nijmegen-området. De allierte forsøkte lenge å erobre broen over elven Waal. En student fra Nijmegen, Jan van Hoof, hadde som medlem av undergrunnsbevegelsen samlet informasjon om broen. 18. september 1944 demonterte van Hoof eksplosivene som var festet under broen, slik at de allierte styrker to dager senere kunne erobre broen uskadd. Nijmegen lå i flere måneder ved krigsfronten, noe som førte til ytterligere skader på den allerede hardt skadde byen.
Fevik bad

Fevik bad er blitt betegnelsen på Fevik gård, som var en betydelig eiendom på Fevik på 1800-tallet, da «Fevig jernskibsbyggeri» – senere «Sørlandets skipsbyggeri» lå ved Fevikkilen.
Nåværende hovedbygning ble oppført av skipsreder Ole Boe i perioden 1859-1864. Tegningene til huset ble laget av den sveitsiske arkitekten Meinich, og det antas at det ble oppført av byggmester Heinecke.
På siste del av 1800-tallet ble det anlagt en have hvor det ble plantet en rekke utenlandske treslag, bl.a. et mammuttre (Sequoiadendron giganteum), og et ekte kastanjetre (Castanea sativa).
Eiendommen har senere skiftet eier flere ganger – bl. annet drev «Norsk Folkeferie» eiendommen på 1950- og 1960-tallet som et feriested, og bygget flere utleiehytter.
I dag er eiendommen i privat eie. Bolighuset er restaurert og i god stand, og huset fikk «Bygningsvernsprisen» i 1996. Byggets fasade og flere av trærne i haven er delvis vernet.
Otaromia

Utseende

En middelsstor til ganske stor, avlang, matt, mørk trebukk. Antennene er kraftige, med en skarp pigg i spissen av det innnerste leddet. Pronotum er rundet, noe bredere enn langt, med en tann litt bak midten av hver side. Dekkvingene er noe avsmalnende bakover.

Levevis

Larvene utvikler seg i ved av løvtrær.

Utbredelse

Arten er utbredt i det østlige Afrika.
Eldoret

Eldoret er en by vest i Kenya, cirka 360 kilometer sør for Lodwar og med ca. 230.000 innbyggere (overslag pr. 2007). Eldoret er hovedstaden i Uasin Gishu fylke og ligger i den forhenværende provinsen Rift Valley.

Opptøyene i Kenya

Mellom 50 og 100 personer, med kanskje 80 av disse barn, brant ihjel inne i en kirke 1. januar 2008 i byen, mens over 40 ble skadd. Kirken, ved navn Kenya Assemblies of God Pentecostal church, der flere hundre hadde søkt tilflukt, ble satt fyr på av en rasende mobb. De som rømte fra flammene ble angrepet av personer utstyrt med macheter. Ofrene i kirken var fra kikuyu-folket, og det ble trodd at de søkte tilflukt fra folk i Kalenjin-stammen. En tidligere OL-deltaker i 1988 fra Kenya, Lucas Sang, var en av de som ble angrepet og drept i Eldoret den dagen, mens verdensmesteren på maraton i VM i friidrett 2007 i Osaka i august 2007, Luke Kibet, overlevde angrepet.
Den 31. januar ble opposisjonspolitikeren David Kimutai Too skutt og drept i Eldoret, angivelig av en trafikkonstabel.
Palle Rosenkrantz (1587–1642)

Utdanning og karriere

Utdanningen var som mange andre adelsmenn, og han gikk først på skole i Sorø, drog deretter utenlands og besøkte Wittenberg, Genève, Nederland og Paris. Deretter fulgte en lang embedskarriere, både innenfor diplomati og det militære. I perioden 1616–32 var han lensmann på Vordingborg, i 1629–42 lensmann på Ålholm og Nykøbing, i 1620 generalkrigskommissær, i 1630 skoleherre på Herlufsholm, og i 1633 ble han slått til ridder.
Norwegian-American Historical Association

The Norwegian-American Historical Association er en privat medlemsorganisasjon med oppgave å lokalisere, samle, bevare og tolke norskamerikansk historie. Organisasjonen ble etablert 6. oktober 1925 av en gruppe norskamerikanere som ønsket å etablere et nasjonalt senter for å ta vare på historisk materiale og de ville både skaffe finansiering og publisere bøker som kunne beskrive historisk erfaring fra immigranter som nå var solid rotfestet i den nye verden.
Gjennom årene har organisasjonen gitt ut over hundre bøker, fremmet norsk-amerikansk historisk forskning og litterært arbeide og tatt vare på og utviklet arkiver med historisk materiale. Organisasjonen holder til på St. Olaf College og har om lag 2000 medlemmer. En norsk avdeling, NAHA-Norge ble stiftet i 1981.

Arkiv

Ole Rølvåg ble NAHAs første sekretær og arkivar. Han startet samlingen av brev, dokumenter, bøker, tidsskrifter, foto, dagbøker og aviser relatert til norskamerikansk liv. Gjennom senere vekst har arkivene blitt en viktig kilde for forskningen på immigrasjonshistorie.
I arkivet er det over 1700 samlinger. De varierer i størrelse. Ole E. Rølvaags store samling har blitt indeksert. En annen samling er Rowberg File, en samling av om lag 200.000 biografiske artikler og minneord fra aviser og tidsskrifter. Arkivet har også mye stoff fra menigheter og familier.

Bøker

Theodore C. Blegen, anerkjent historiker på University of Minnesota, ble NAHAs første redaktør. Etter ham fulgte Kenneth O. Bjork (1960-1980), Odd S. Lovoll (1980-2000) and Todd W. Nichol (2001- ) som redaktører av publikasjonene fra NAHA. Til 2014 er det gitt ut over 100 bøker i denne serien.

Chair på St. Olaf College

Selv om NAHA er en enhet uavhengig av St. Olaf College, samarbeider institusjonene tett. I 1992 ble King Olav V Chair in Scandinavian-American Studies etablert. Stillingen er finansiert av den norske regjering, St. Olaf College og NAHA. Stillingen sørger for at tema omkring immigrasjon blir undervist i klasserommet og den som har stillingen, er redaktør for NAHAs publikasjoner. Vedkommende får tid til forskning og hjelp i publiseringen.
Narendra Modi

Bakgrunn og virke

Modi er utdannet i statsvitenskap. I studietiden var Modi leder av Akhil Bharatiya Vidyarthi Parishad (All-India Students Council), et studentforbund tilhørende Rashtriya Swayamsevak Sangh. I 1970-årene engasjerte han seg i Navnirman Andolan, en protestbevegelse mot korrupsjonen i indisk politikk, og senere i Lok Sangharsh Samiti, en organisasjon som bekjempet statsminister i sentralregjeringen, Indira Gandhi, som hadde erklært unntakstilstand i India.
I 1988 ble Modi generalsekretær for BJP i Gujarat. Fra 1998 til 2001 var han generalsekretær for BJP i hele India. Den 7. oktober 2001 ble han så førsteminister i sin hjemstat.
Han overtok som Indias statsminister 26. mai 2014.
I Aurdal i Valdres

«I Aurdal i Valdres» eller «En pikes sorgfulle vandring» som mange kaller denne, er en skillingsvise laget av Marie Kristiansen fra Aurdal i Valdres, eller «Valdres-Maria» som hun og ble kalt. Hun har laget flere skillingsviser med utspring i sitt eget tragiske liv, som blant annet sangen «Farvel, min venn». Visa er innspilt på platen Frem fra Glemselen kap. 4 med Rita Engebretsen. Alf Prøysen oppgir i samlingen De gamle visene med Alf Prøysen, utgitt på Forlaget for alle i 1972, at melodien til denne skal være «Boerkrigen».
Adam Air Flight 574

Flyet

Flyet var en Boeing 737-4Q8 med serienummer 24070, registrert PK-KKW, produsert i 1989. Flyet var en del av flåten til AdamAir fra 1. desember 2005. Før det hadde det fløyet for Dan-Air London, British Airways, GB Airways, National Jets Italy, JAT Airways med flere. Flyet hadde 45 371 flytimer, og var sist erklært flydyktig 25. desember 2005.

Passasjerer og besetning

Kaptein ombord var 47 år gamle Refri Agustian Widodo fra Indonesia, som hadde jobbet i Adam Air siden 2006. Han hadde mer enn 13 300 timer erfaring, hvorav mer enn 3 800 av disse som kaptein.
Andrepiloten var 36 år gamle Yoga Susant, som hadde jobbet i Adam Air siden 2006. Han hadde omtrent 4 200 timer erfaring, hvorav 1000 i Boeing 737.
Det var 99 indonesiske statsborgere, og tre amerikanske. Hele besetningen var fra Indonesia.